7 בספטמבר 2025

**הוראות מהירות לשימוש בקלפי דוד במוזיאון**:

ערך: יוני אלון, נספח עדכני לחוברת ההוראות שנמצאת בקופסה

**תחילה נשאל את עצמנו**:

1. אילו התאמות נדרשות לקראת הפעילות בהתאם לגיל המשתתפים?
2. כיצד הרקע שלהם עלול להשפיע על כיווני השיחה - חילוני-ממלכתי / ממלכתי-דתי / רקע אמוני או לא אמוני / נסיון קודם עם תפוצות וכו'.
3. נחליט מראש באיזו מערכת יחסים אנחנו רוצים להתמקד תחילה מתוך 3 אפשרויות:
* אני ויהודי התפוצות / העם היהודי
* אני ויהדותי
* אני וישראל

**נתאים את השיח לגיל ולרמה של המשתתפים** - לדוגמה, במקום להשתמש בניסוח: "אני מבקשת שתבחרו קלף שמייצג את מערכת היחסים שלכם עם העם היהודי" נוכל לומר: "אני מבקשת שתבחרו קלף שמייצג עבורכם את העם היהודי" או "כשאני אומרת לכם 'עם יהודי' ו-'הקשר שלי עם העם היהודי' / 'הקשר שלי עם יהודי התפוצות' - לאיזה קלף הראש שלכם הולך?

בשימוש בקלפים ניתן להבדיל בין שאלות של חיבור, שאלות של ריחוק ושאלות לשיח מתקדם.

(לאחר שמסגרנו את נושא/מיקוד השיח)

**להלן הצעה לשאלות של חיבור**:

1. לאיזה קלף אתם הכי מתחברים?
2. איזה קלף מייצג אתכם?
3. באיזה קלף אתם רואים את עצמכם?
4. איזה קלף מייצג לדעתכם את ההורים שלכם?
5. איזה קלף מייצג לדעתכם את הסבים והסבתות שלכם?
6. איזה קלף מעורר בכם רגשות חיוביים?
7. איזה קלף מזכיר לכם זכרון נעים או חוויה טובה שעברתם?

**להלן הצעה לשאלות של ריחוק או התנגדות**:

1. איזה קלף מעצבן או מכעיס אתכם?
2. איזה קלף כאן מפתיע אתכם?
3. איזה קלף מעורר בכם רגשות שליליים?
4. איזה קלף מציף בכם זכרון או חוויה שלילית?

**להלן שאלות למתקדמים / שיח מתקדם**:

1. האם אתם מרגישים שחסר כאן קלף מסוים? מי או מה לדעתכם לא מיוצג כאן? מה חסר לכם כאן באיורים?
2. האם מישהו מחברי הקבוצה היה רוצה לשאול מישהו אחר על הבחירה שלו בקלף מסוים?
3. האם לדעתכם הייתם בוחרים קלף אחר לפני ה-7 באוקטובר? אם כן, איזה קלף?
4. האם יש כאן מישהו שמופתע מהפרשנות שהוא שמע על איור מסוים?
5. האם אנחנו מצליחים למצוא כאן בחדר דוגמה לאיור אחד או יותר שאנשים שונים מסתכלים עליו בצורה שונה לגמרי?
6. האם לדעתכם הרקע שלי, המקום בו גדלתי, חוויות החיים שלי ומשתנים אישיים נוספים משפיעים על ההחלטה שלי לבחור קלף מסוים?
7. מי כאן יודע להגיד לעצמו שלפני כמה שנים הוא היה בוחר קלף אחר מהקלף שהוא בחר היום, ואם כן, מה השתנה?

זכרו שיש 4 דרכים פופולאריות לשימוש בקלפים:

1. הפופולארית ביותר: **נקיטת עמדה (בחירת קלף) בעזרת שאלה מנחה** – המנחה יציג את כל הקלפים בפני המשתתפים על ידי הנחתם על הרצפה/שולחן. המנחה ימסגר את הנושא ויקבע את גבולות השיח. המנחה יציג שאלה שמסתיימת בבקשה לבחור קלף. לדוגמה – "הביטו בכל הקלפים שלפניכם. איזה קלף כאן מייצג את הישראליות שלכם? הרימו את הקלף וחזרו למקומותיכם". כעת נתחיל שיתוף ודיון. באותו אופן ניתן לשאול: "איזה קלף כאן מייצג את הקשר שלכם לעם היהודי?" וכך הלאה.
2. **קבוצות וסיפור** – חלקו את המשתתפים לקבוצות קטנות. כל קבוצה תבחר 5 קלפים. עליהם להשתמש בקלפים בכדי לספר סיפור. לדוגמה "עליכם כקבוצה ליצור סיפור שהכותרת שלו היא – 'אני והעם היהודי'. עליכם להשתמש ב-5 קלפים על מנת לספר את הסיפור שלכם ולוודא שיש לכם התחלה ברורה, אמצע וסוף. כל קלף יהווה סצנה בסיפור. הראו לנו מה קורה לדמות שלכם במהלך הסיפור, מהו המסע שהיא עוברת? חשבו איזה קלף יפתח את הסיפור שלכם ואיזה קלף יסגור אותו". לאחר מכן המנחה יבקש מכל הקבוצות לעלות בזו אחר זו ל-'במה' ולהציג לשאר חברי הקבוצה את הסיפור שיצרו. יהיה עליהם להציג את הסיפור ולהסביר מה היו השיקולים שלהם בקביעת סדר הקלפים.
3. (לקבוצות קטנות) **הקלף המוביל את הדיון** – המשתתפים לא רואים את הקלפים פרוסים לפניהם. נבחר תחילה את נושא השיחה, נמסגר את השיח בהתאם, ורק אז נציג את הקלפים בשיטה של "קלף-אחר-קלף". לאחר הצגה של כל קלף, נבקש תגובות, מחשבות ורשמים מצד המשתתפים, ואז נעבור להצגה של הקלף הבא בתור. באופן זה כל קלף מקבל תשומת לב ייחודית מכלל המשתתפים וניתן לפתח ולחקור כל קלף בנפרד.
4. **בעזרת אומנות** – בקשו מהמשתתפים לבחור קלף בעזרת שאלה מנחה. חלקו למשתתפים דפים לבנים וכלי כתיבה וציור. הזמינו אותם לכתוב ולצייר תגובות חזותיות, מחשבות ותהיות סביב הקלף שבחרו. לאחר מכן תוכלו לקיים 'תערוכה' ולהזמין את המשתתפים להציג לחבריהם את היצירות שיצרו תוך כדי שהם מסבירים את הבחירות האומנותיות שהם ביצעו.